Document ID: 32004R2275

KOMISIJAS REGULA (EK) Nr. 2275/2004
(2004. gada 30. decembris)
sakarā ar konkursa procedūras uzsākšanu par ievedmuitas nodokļa samazinājumu, ievedot Spānijā sorgo no trešām valstīm
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1784/2003 par labības tirgus kopīgo organizāciju (1), un jo īpaši tās 12. panta 1. punktu,
tā kā:
(1)
Saskaņā ar Lauksaimniecības nolīgumu (2), kas noslēgts Urugvajas raunda daudzpusējo tirdzniecības sarunu ietvaros, Kopiena apņēmusies ievest Spānijā noteiktu daudzumu sorgo.
(2)
Komisijas 1995. gada 26. jūlija Regulā (EK) Nr. 1839/95, kas apstiprina noteikumus, ar kādiem var iesniegt pieteikumus par tarifa kvotām kukurūzas un sorgo ievešanai Spānijā un kukurūzas ievešanai Portugālē (3), ir paredzēti īpaši noteikumi, kas jāievēro, īstenojot šo konkursu.
(3)
Ņemot vērā pašreizējo tirgus pieprasījumu Spānijā, jāuzsāk konkursa procedūra, lai noteiktu sorgo ievedmuitas samazinājumu.
(4)
Padomes 2002. gada 10. decembra Regula (EK) Nr. 2286/2002, ar ko nosaka režīmu, kurš piemērojams lauksaimniecības produktiem un precēm, kas iegūtas, pārstrādājot Āfrikas, Āfrikas, Karību jūras baseina un Klusā okeāna valstu (ĀKK valstu) izcelsmes lauksaimniecības produktus, un ar ko atceļ Regulu (EEK) Nr. 1706/98 (4), paredz par 60 % samazināt nodokli, ko piemēro, ievedot sorgo 100 000 tonnu apmērā viena kalendārā gada laikā, un piemērot 50 % samazinājumu, ja šī kvota tiek pārsniegta. Ja šo priekšrocību sasummētu ar priekšrocību, kas izriet no konkursa par ievedmuitas samazinājumu, Spānijas labības tirgū varētu rasties traucējumi. Tādēļ šī kumulācija jāizslēdz.
(5)
Šajā Regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
1. Ar šo tiek uzsākta konkursa procedūra par Regulas (EK) Nr. 1784/2003 10. panta 2. punktā minētā ievedmuitas nodokļa samazinājumu, ko piemēro, ievedot Spānijā sorgo.
2. Regulas (EK) Nr. 1839/95 noteikumus piemēro, ja vien šajā Regulā nav paredzēti pretēji noteikumi.
3. Konkursā nepiemēro sorgo muitas nodokļa samazinājumu, kas paredzēts Regulas (EK) Nr. 2286/2002 II pielikumā.
2. pants
Konkursu atklāj līdz 2005. gada 15. decembrim. Šajā laikā notiek iknedēļas konkursi, attiecībā uz kuriem daudzumi un pieteikumu iesniegšanas datumi tiek noteikti konkursa paziņojumā.
3. pants
Konkursa ietvaros piešķirtie importa sertifikāti ir derīgi piecdesmit dienas no to izsniegšanas dienas atbilstīgi Regulas (EK) Nr. 1839/95 10. panta 4. punktam.
4. pants
Šī regula stājas spēkā tās publicēšanas dienā Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 30. decembrī

Labels: 17
5
3
18
15